Wolkskool: Inperking is nie beperking nie - Corona Krisissentrum
Tuis / COVID-19 / Wolkskool: Inperking is nie beperking nie
Wolkskool: Inperking is nie beperking nie
Dit is byna 'n maand wat skole reeds gesluit is. As gevolg van streng regulasies is baie leerders al vanaf 18 Maart af tuis. Kort daarna is 'n algehele inperking ingestel wat van 26 Maart tot 16 April duur.
Die gevolg van hierdie inperking is dat skole nie sal kan open voor 20 April nie, wat beteken dat 15 skooldae gedurende hierdie tydperk verlore gaan. Selfs al word ekstra ure ingewerk en die oorblywende kwartale verleng, is dit steeds moeilik om verlore kontaktyd in te haal.
Hiervoor het Solidariteit, in samewerking met Die Skoleondersteuningsentrum (SOS) aan 'n oplossing gedink. Die Wolkskool is reeds vanaf die aanvang van die eerste beperkingsregulasies gratis beskikbaar gestel vir alle leerders.
Tydens 'n inligtingsessie https://corona.org.za/en/question-answer-regarding-covid-19/ het Melanie Buys, hoof van ontwikkeling by die SOS met Valentyn van der Merwe, wat verantwoordelik is vir Die Wolkskool, en Hugo Vermeulen, hoof van opleiding gesels.
Enige leerder kan op die Wolkskool registreer. Inhoud vir Wiskunde is deurlopend beskikbaar op die platform vir leerders van graad 4 tot 12. Ander vakke soos Natuurwetenskap is ook vir van die grade beskikbaar. Skole word aangemoedig om hulle klasse op Die Wolkskool te registreer. Op hierdie manier skep ons vir die onderwyser 'n aanlyn klaskamer en kan hy/sy direk met hul leerders in kontak wees. Leerinhoud en werkkaarte kan op hierdie platform aan die kinders gekommunikeer word en daar is selfs assesseringshulpmiddels waarvan die onderwyser gebruik kan maak om die vordering van die leerders te meet. Daar is ook werkboekies vir graad 1 – 3 leerders beskikbaar.
Die grootste kommer was egter 2020 se matrikulante. Hiervoor het Solidariteit en Die Wolkskool ook aan 'n oplossing gedink. Vanaf 31 Maart kon matrieks reeds inskakel vir "skool". Onderwysers in sleutelvakke soos Afrikaans Huistaal, Engels Eerste Addisionele Taal, Wiskunde, Wiskunde Geletterdheid, Natuurwetenskap, Fisiese Wetenskap, Besigheidstudies en Rekeningkunde het begin klas aanbied. Hierdie klasse word lewendig volgens 'n uitgewerkte rooster uitgesaai en daarna word die video's geberg. Leerlinge hoef slegs op Die Wolkskool te registreer om toegang daartoe te kan kry.
Met nog net een week oor van die inperkingstydperk is dit veilig om te sê dat Die Wolkskool-inisiatief deur die SOS suksesvol is. Duisende leerlinge maak daagliks gebruik van die leerinhoud en klaskamers en duisende matrieks skakel daagliks in vir hulle lesse.
Solidariteit, wat hierdie inisiatief befonds deur elke lid se maandelikse R10-bydrae en die krisisfonds wat onlangs gestig is, is trots daarop dat ons ouers, onderwysers en die gemeenskap op verskeie maniere in die toekoms van ons kinders belê en ons is trots daarop dat ons kinders dit met albei hande aangryp en só in hulle eie toekoms belê.
Besoek gerus Die Wolkskool by www.skole.co.za as jy nog nie geregistreer het nie of gaan maak 'n finansiële bydrae by www.krisisfonds.co.za